Kuva: Jukka-Pekka Moilanen

Lappi oli keskiviikkona Suomen lämpimin maakunta.

Lämpötilat nousivat monin paikoin 26 ja 27 asteen tienoille. Kuuminta oli Ylitorniolla, Oulussa ja Rovaniemellä, joissa elohopea kipusi iltapäivällä 27,3 asteeseen, kertoi illalla päivystävä meteorologi Pauli Jokinen Ilmatieteen laitokselta. Myös Torniossa, Kittilässä ja Sodankylässä lukemat olivat korkealle.

Poikkeuksellisen lämmintä riitti Etelä-Lapista Pohjois-Pohjanmaalle. Liki koko maassa nautittiin hellelukemista, rannikkoa ja isojen vesien rantoja lukuun ottamatta, Jokinen selvitti.

Keskiviikko ei ollut Lapissakaan huippulämmin. Vuonna 2010 toukokuun puolivälissä päästiin 30 asteen tuntumaan.

Toukokuun lämpöennätys on 31,0 astetta vuodelta 1995. Ennätys mitattiin Lapinjärvellä kuun 30. ja 31. päivänä.

Kulunut toukokuu on ollut paitsi Lapissa myös muualla Suomessa harvinaisen lämmin, kertoo meteorologi Asko Hutila Ilmatieteen laitokselta.

Hänen mukaansa alkuviikon kaltaisia lämpötiloja mitataan maassa keskimäärin kerran kymmenessä vuodessa.

– Yleensä tämä liittyy tilanteeseen, jossa Keski-Euroopassa on viileää ja meillä lämmintä. Näin on nytkin. Etelässä on matalapaine ja meillä korkeapaine. Jos olisi talvi, mantereelta pukkaisi todella kylmää ilmaa.

Pohjois-Suomi on tällä hetkellä Euroopan lämpimimpiä paikkoja. Hutila ei pidä tätä poikkeuksellisena, mutta hän sanoo, että voi kulua kauan, ennen kuin vastaava toistuu.